Με την διάθεση της νέας έκδοσης Linux Mint 19, ήθελα να το δοκιμάσω και να δω τις διαφορές του από το Linux Mint 18.3 και να καταγράψω τα πιο εμφανή στον τελικό χρήστη νέα χαρακτηριστικά.

Το μεγάλο πλεονέκτημα του να κυκλοφορείς μια διανομή βασισμένη στην σειρά LTS του Ubuntu (που κυκλοφορεί κάθε 2 χρόνια), είναι ο χρόνος που σου δίνεται για να βελτιώσεις όχι μόνο το εσωτερικό αλλά και το εξωτερικό περιβάλλον του λειτουργικού συστήματος.

Με χρήση του Ubuntu 18.04, το οποίο είδαμε στο άρθρο Αξίζει η αναβάθμιση; Διαφορές του Ubuntu 16.04 με το Ubuntu 18.04, το Linux Mint 19 διαθέτει μια στέρεη βάση και δίνει την δυνατότητα στους χρήστες του να το κρατήσουν έως και 5 χρόνια πλήρως ενημερωμένο με διορθώσεις ασφαλείας.

Πάμε όμως να δούμε ποια είναι τα νέα χαρακτηριστικά για όσους ενδιαφέρονται να κάνουν νέα εγκατάσταση του Linux Mint 19.

Linux Mint 19 – Νέα χαρακτηριστικά

Η έκδοση του GTK3 (3.22) της κοινότητας GNOME δίνει την δυνατότητα στους υπεύθυνους του Linux Mint να προσδώσουν μια σύγχρονη αισθητική προσέγγιση στα παράθυρα των εφαρμογών.

Έτσι, οι χρήστες του Linux Mint 19 Cinnamon θα διακρίνουν μια πιο flat προσέγγιση στα στοιχεία του γραφικού περιβάλλοντος.

Advertisements

Το TimeShift είναι μέρος του λειτουργικού και των ενημερώσεων του συστήματος

Στην νέα αυτή έκδοση του Linux Mint, το TimeShift, του οποίου το review το κάναμε στο άρθρο «TimeShift: Αυτόματο backup και επαναφορά του Linux με ένα κλικ», είναι μέρος του λειτουργικού συστήματος και άμεσα συνδεδεμένο με τις όποιες αλλαγές του συστήματος.

Έτσι, ο διαχειριστής ενημερώσεων του Linux Mint 19 βασίζεται σε αντίγραφα ασφαλείας του Timeshift για τη σταθερότητα του συστήματος. Αν το Timeshift δεν έχει ρυθμιστεί, θα δείτε μια προειδοποίηση πριν κάνετε ενημερώσεις.

Επίσης, ο διαχειριστής ενημερώσεων σας εμφανίζει ποιες ενημερώσεις είναι για θέματα ασφαλείας (security) ποια είναι για διορθώσεις σφαλμάτων λογισμικού (software updates) και ποια είναι για τις ενημερώσεις του πυρήνα (kernel). Με αυτή την αντικατάσταση της παλιάς πολιτικής 5 επιπέδων, απλοποιείται περισσότερο για τον χρήστη η διαχείριση ενημερώσεων.

Τέλος, οι χρήστες του Linux Mint 19, μπορούν πλέον να ενεργοποιήσουν την αυτόματη εγκατάσταση των ενημερώσεων στο παρασκήνιο ώστε να έχουν πάντα και πλήρως ενημερωμένο σύστημα.

Νemo – βελτιώσεις στα σημεία

Πέρα από την νέα, flat προσέγγιση στο γραφικό περιβάλλον του Nemo αξίζει να αναφέρουμε ότι έχει βελτιωθεί η ταχύτητα στην εμφάνιση περιεχομένων των φακέλων του χρήστη αλλά και στην μετακίνηση αρχεία σε συσκευές USB.

Επίσης, ένα χρήσιμο χαρακτηριστικό είναι στην αναζήτηση αρχείων όπου πλέον μπορείτε να αποθηκεύσετε την αναζήτηση στο Nemo για μελλοντική χρήση προσθέτοντας ένα «αστεράκι» στην αναζήτηση.

Ταχύτερη εκκίνηση εφαρμογών στο Cinnamon



Η νέα έκδοση του Cinnamon 3.8 είναι ταχύτερη και πιο αποτελεσματική κατά την εκκίνηση εφαρμογών και στην απόδοση των παραθύρων των εφαρμογών. Για να επιτευχθεί αυτό, η ομάδα ανάπτυξης διερεύνησε την απόδοση του Cinnamon σε σύγκριση με XFCE και Mate.

Έτσι, εντοπίστηκαν κάποιες καθυστερήσεις σε ορισμένες μικροεφαρμογές και στον διαχειριστή παραθύρων. Μετά από αλλαγές που έγιναν για την αντιμετώπιση αυτών των προβλημάτων, το Cinnamon είναι τώρα σχεδόν γρήγορο όσο το Metacity (Mate).

Advertisements

Λήψη του Linux Mint 19

Μπορείτε να κατεβάσετε την νέα έκδοση του Linux Mint 19 με βάση τις ανάγκες σας και το γραφικό περιβάλλον που θέλετε από τους παρακάτω συνδέσμους

Επίλογος

Σε γενικές γραμμές, το Linux Mint 19 είναι μια αξιόλογη αναβάθμιση για όσους χρησιμοποιούν κυρίως την Cinnamon edition (σε ότι αφορά το γραφικό περιβάλλον) αλλά και επειδή έχουν γίνει νέες προσθήκες και βελτιώσεις στα ενδότερα για όσους χρησιμοποιούν XFCE και Mate edition του Linux Mint.

Δυστυχώς για τους λάτρεις του KDE, όπως είχαμε πει σταμάτησε η KDE έκδοση του Linux Mint, αλλά φυσικά μπορείτε να εγκαταστήσετε πχ το Linux Mint 19 XFCE και έπειτα να κάνετε εγκατάσταση το KDE. Εναλλακτικά, αν θέλετε μια έτοιμη λύση τότε θα πρέπει να μεταφερθείτε στο KDE Neon, που αποτελεί και επίσημη διανομή των δημιουργών του KDE.

Τέλος, για όσους δεν θέλουν να κάνουν καθαρή εγκατάσταση του Linux Mint 19, θα πρέπει να περιμένουν λίγο μέχρι να βγει η επίσημη ανακοίνωση.

Παραπομπές: